
DAGEN SOM FORANDRET ALT

Onsdag 30. november 2022 startet som en helt vanlig dag. Jeg sto opp, spiste frokost, ga kona et kyss på kinnet og kjørte datteren min til skolen. Lite ante jeg at dette var dagen som skulle snu opp ned på alt. I hvert fall for meg, og kanskje for deg også når du har lest denne boken.

Men først, la meg introdusere meg selv. Hei, jeg heter Øivind Eide og har jobbet som konseptutvikler og kreatør i reklamebransjen siden årtusenskiftet. At denne dagen skulle forandre hverdagen min totalt, var det ingen som kunne gjette. Og alt dette på grunn av en chatbot. Du har sikkert skjønt det allerede – dette var dagen OpenAI lanserte ChatGPT.

Da jeg endelig kom meg på jobb, hilste jeg på kollegene, hentet en kopp kaffe og sjekket dagens arbeidsoppgaver. Før jeg satte i gang for fullt, tok jeg en kjapp titt på nyhetene. Mens jeg skrollet gjennom nyhetsappen, fanget en overskrift blikket mitt. «OpenAI lanserer ChatGPT». Det kunne like gjerne stått «Hellas lanserer en ny tzatziki», men jeg klikket og leste videre. Jeg husker knapt hvordan jeg drakk kaffen, hvem som snakket til meg, eller hva annet som skjedde rundt meg de neste timene.

Jeg opprettet en konto og skrev min første melding: «Lag en kort historie om en nervøs gutts første skoledag.» Det som dukket opp på skjermen, var helt utrolig. ChatGPT skrev en fin liten fortelling om Emil, en ny elev med sommerfugler i magen og bekymringer for å passe inn. Historien føltes så ekte at jeg nesten glemte at en datamaskin hadde skrevet den.

Resten av dagen gikk med til å teste og leke med dette nye verktøyet. Jeg prøvde det på alt fra kreative skriveoppgaver til vanskelige markedsføringsutfordringer. For hver test ble det tydeligere: Dette var noe helt utenom det vanlige.

Spol frem til en kald tirsdag morgen i midten av desember. Jeg satt ved pulten min, fortsatt litt trøtt da telefonen ringte. Det var sjefen min.

«Øivind, vi har et problem. Kunden i Bergen – du vet, det store boligprosjektet ved sjøen – de likte ikke navnet og konseptet vi viste dem i går. De vil ha noe nytt. Helst i morgen.»

Jeg kjente at magen knøt seg. Et nytt navn og konsept for et prosjekt med 150 boliger for barnefamilier og seniorer, som ligger rett ved sjøen? På en dag? Før ChatGPT ville jeg ha brukt dagevis på dette. Men nå …

Jeg åpnet ChatGPT og begynte å skrive:

«Du er en erfaren konseptutvikler og markedsfører. Jeg trenger hjelp til å lage et nytt navn og konsept for et stort boligprosjekt i Bergen. Prosjektet skal inneholde 150 boliger for barnefamilier og seniorer, og ligger rett ved sjøen. Det skal reflektere Bergens rike kysthistorie, appellere til både unge familier og aktive seniorer, og fremheve den unike beliggenheten ved sjøen. Gi meg fem ulike forslag til navn og en kort konseptbeskrivelse til hvert av navnene.»

På et blunk begynte forslagene å rulle inn. «Fjordporten», «Smaubryggen», «Blånøstet Brygge». Jeg ga tilbakemeldinger på ideene og skrev inn mine egne forslag til navn, og ChatGPT svarte med nye navn og konsepter. Slik holdt jeg på frem og tilbake noen timer. Med disse ideene som utgangspunkt brukte jeg resten av dagen på å finpusse og utvikle konseptet sammen med ChatGPT.

Dagen etter presenterte jeg det nye navnet og konseptet for kunden. De var imponert. «Dette er bra,» sa de. «Dere har virkelig forstått hva vi er ute etter for både familiene og seniorene.»

Der og da gikk det opp for meg hvor kraftfullt dette verktøyet var. ChatGPT var ikke bare nok et fancy dataprogram; det var noe som kunne endre måten jeg jobbet på. Det kunne ikke bare hjelpe meg med å løse akutte problemer, men også frigjøre tid til å tenke kreativt og strategisk, og gjøre jobben min enda bedre.

I månedene som fulgte, brukte jeg masse tid på å bli kjent med KI og lære meg hvordan man kommuniserer med disse systemene – det vi kaller «prompting». Jeg testet og eksperimenterte i det uendelige og oppdaget hvordan KI kunne være en superhjelper i nesten alt jeg gjorde på jobb.

Og vet du hva? Det forvandlet arbeidsdagen min fullstendig. Plutselig kunne jeg gjøre 90 prosent av alle oppgavene i byrået – og 70 prosent raskere enn før. KI erstattet ikke kreativiteten min, men forsterket den. Den hjalp meg med å strukturere arbeidet, finne informasjon, få fart på idémyldringen, skrive bedre tekster, gjøre vanskelige ting lettfattelige og sørge for at alt hang sammen på tvers av alle kanaler og målgrupper.

Oppgaver som før tok evigheter og ga meg hodepine, ble nå overkommelige og til og med morsomme. Jeg følte meg som en oppgradert versjon av meg selv – Øivind 2.0, liksom. Jeg følte jeg kunne håndtere hva som helst som ble kastet min vei. Jeg følte meg mye mer selvsikker og tilfreds.

Denne forvandlingen tente en gnist i meg – jeg måtte bare dele det jeg hadde lært, med andre! Jeg begynte å holde foredrag og workshops for store selskaper som OBOS og XXL, utviklet Prompteskolen (et kurs for å bli god på å snakke med kunstig intelligens), og ble til og med invitert til å forelese for masterstudenter på BI. Gjennom alt dette oppdaget jeg at min bakgrunn som kreatør, ikke teknolog, ga meg en helt unik måte å lære bort disse ferdighetene på. Faktisk var det etter et foredrag hos Bonnier – som gir ut denne boken – at ideen om å skrive boken ble født.

Og det er nettopp dette denne boken handler om: å gi deg den samme oppgraderingen. Enten du jobber med markedsføring som meg, er lærer, advokat eller hva som helst annet, så lover jeg deg: Etter at du har lest denne boken, vil du se på jobben din med helt nye øyne. Du vil oppdage hvordan KI kan:

→Få deg til å jobbe mye raskere
 
→Gjøre arbeidet ditt enda bedre
 
→Gi deg mer tid til å være kreativ og tenke langsiktig

→Lære deg å løse vanskelige problemer i en fei

Men aller viktigst: Du vil lære deg kunsten å «snakke» med KI på en måte som gir deg akkurat den hjelpen du trenger, når du trenger den.

Denne boken er ikke bare teori om KI. Det er en praktisk guide full av konkrete eksempler, steg-for-steg-forklaringer og triks du kan begynne å bruke med en gang. Vi skal se på hvordan du kan bruke KI til alt fra å skrive overbevisende e-poster og rapporter til å analysere data, få kreative ideer, og til og med forberede deg til viktige møter.

Så, er du klar for å gi arbeidslivet ditt en skikkelig oppgradering? La oss hoppe inn i kunsten å snakke med KI og se hvordan denne teknologien kan bli din nye superkraft på jobben. Velkommen til din personlige og profesjonelle oppgradering – nå setter vi i gang!

Hvordan bruke denne boken

Du trenger ikke lese boken fra perm til perm (selv om du selvfølgelig kan gjøre det hvis du har lyst!). Se på den heller som en skikkelig nyttig verktøykasse. Bla frem og tilbake, dykk ned i de delene som er mest aktuelle for deg akkurat nå, og kom tilbake til resten senere. Boken går gradvis fra enkle til mer avanserte teknikker og «prompter» (det er sånn vi snakker til KI-en), så det er lurt å ikke starte bakfra.

Tanken er at du skal kunne åpne boken når som helst, enten du står fast på jobb, trenger litt inspirasjon, eller bare er nysgjerrig på hva KI kan fikse for deg. Har du et viktig møte i morgen? Lurer du på hvordan KI kan forberede deg? Skal du skrive en rapport og trenger hjelp til å strukturere tankene dine? Her finner du svar på alt dette og mer!

Men KI handler om mer enn bare teknikker og smarte triks. Det handler om å endre måten du tenker på. Å snakke med KI er ikke det samme som å google. Når du googler, kaster du ut et søk og håper på det beste. Når du snakker med KI, er det mer som å ha en supersmart kollega. Du må lære deg å stille de rette spørsmålene, gi tydelige instruksjoner og tenke kreativt om hvordan KI kan hjelpe deg.

Vi kaller det «KI-mentaliteten«, og det er noe du bygger opp over tid. Det er akkurat det denne boken skal hjelpe deg med. For hvert tips og triks du leser om, blir du litt flinkere til å se mulighetene KI gir deg i hverdagen din.

Du lurer kanskje på hvor jeg har all denne kunnskapen fra?

Vel, jeg har ikke funnet opp hjulet på nytt. Det siste halvannet året har jeg levd og åndet for KI. Jeg har lest utallige blogger, sett timevis med YouTube-videoer, deltatt i forum og hørt på podkaster. Jeg har eksperimentert, bommet og lært. Og nå vil jeg dele alt dette med deg.

Mye av det jeg skriver, er inspirert av andre flinke folk på KI-feltet. Selv om det er vanskelig å gi hver enkelt person kred for alle ideene deres, vil jeg trekke frem noen som har vært spesielt viktige for meg:

Conor Grennan og hans filosofi om «AI Mindset» har vært en stor inspirasjon. Hans tanke om å snakke til KI som man gjør til et menneske, er noe jeg er helt enig i, og som du vil se gjenspeilet i boken.

Andre viktige stemmer inkluderer Brand Nat, Matt Farmer, Kyle Balmer, Justin Finberg, Riley Brown, Igor Pogany, Kristian Fagerlie, Lex Fridman og Matt Wolfe. Disse har gode kanaler på YouTube, TikTok og informative nyhetsbrev. Hvis du vil holde deg oppdatert på KI-fronten når du er ferdig med denne boken, anbefaler jeg å sjekke ut noen av dem.

SLIK KAN DU FÅ MEST UT AV BOKEN:

1.Bla gjennom boken først for å få en oversikt. Se hvilke temaer som er mest relevante for deg.

2.Ikke vær redd for å hoppe mellom ulike deler. Finner du noe interessant? Prøv det ut med en gang!

3.Ha en KI-assistent tilgjengelig mens du leser, som ChatGPT, Claude eller Gemini. Da kan du teste ideene umiddelbart.

4.Ta notater og tenk på hvordan du kan bruke det du lærer, i jobben din.

5.Del kunnskapen med kollegaene dine. Å forklare for andre er ofte den beste måten å forstå noe på selv.

6.Vær tålmodig. Det tar tid å bli god til å kommunisere med KI, men det er verdt innsatsen.

7.Bruk KI til å hente ut promptene i denne boka for deg. Både ChatGPT og Claude har egne mobil-apper der du har tilgang til kameraet på mobilen. Start med å skrive et prompt i appen: «Analyser teksten i dette bildet og gi meg den teksten som inneholder et prompt.» Klikk på kamera-ikonet og ta et bilde av siden som inneholder ett eller flere prompt. Resultatet er at du får ut selve promptet som en tekst. Om du ikke ønsker å bruke appen, kan du laste opp bildet til din PC og laste det opp i nettleseren med samme prompt.

